CELEX: C2004/300/09
Language: da
Date: 2004-12-04 00:00:00
Title: Domstolens dom (Første Afdeling) af 7. oktober 2004 i sag C-103/02, Kommissionen for De Europæiske Fællesskaber mod Den Italienske Republik (Traktatbrud — direktiv 75/442/EØF og 91/689/EØF — begrebet affaldsmængde — fritagelse for kravet om tilladelse)

4.12.2004   
            
            
               DA
            
            
               Den Europæiske Unions Tidende
            
            
               C 300/5
            
         
      DOMSTOLENS DOM
   
   (Første Afdeling)
   af 7. oktober 2004
   i sag C-103/02, Kommissionen for De Europæiske Fællesskaber mod Den Italienske Republik (1)
   
   (Traktatbrud - direktiv 75/442/EØF og 91/689/EØF - begrebet affaldsmængde - fritagelse for kravet om tilladelse)
   (2004/C 300/09)
   Processprog: italiensk
   I sag C-103/02, angående et traktatbrudssøgsmål i henhold til artikel 226 EF, anlagt den 20. marts 2002, Kommissionen for De Europæiske Fællesskaber (befuldmægtigede: R. Wainwright og R. Amorosi) mod Den Italienske Republik (befuldmægtiget: I.M. Braguglia, bistået af M. Fiorilli), har Domstolen (Første Afdeling), sammensat af afdelingsformanden, P. Jann, og dommerne A. Rosas, R. Silva de Lapuerta, K. Lenaerts og S. von Bahr (refererende dommer); generaladvokat: M. Poiares Maduro; justitssekretær: R. Grass, den 7. oktober 2004 afsagt dom, hvis konklusion lyder således:
   
               1.
            
            
               Den Italienske Republik har tilsidesat de forpligtelser, der påhviler den i henhold til artikel 10 og artikel 11, stk. 1, i Rådets direktiv 75/442/EØF af 15. juli 1975 om affald, som ændret ved Rådets direktiv 91/156/EØF af 18. marts 1991, idet den ikke i dekretet af 5. februar 1998 om bestemmelse af ufarligt affald, som er undergivet de forenklede procedurer for nyttiggørelse i henhold til artikel 31 og 33 i lovdekret nr. 22 af 5. februar 1997, har fastsat maksimale affaldsmængder i forhold til affaldstyper, som kan nyttiggøres i overensstemmelse med reglerne for fritagelse for kravet om tilladelse.
            
         
               2.
            
            
               Den Italienske Republik har tilsidesat de forpligtelser, der påhviler den i henhold til artikel 11, stk. 1, i direktiv 75/442, med senere ændringer, og artikel 3 i Rådets direktiv 91/689/EØF af 12. december 1991 om farligt affald, idet den ikke præcist har defineret affaldstyperne vedrørende de tekniske normer 5.9 og 7.8 i dekretets bilag 1.
            
         
               3.
            
            
               I øvrigt frifindes Den Italienske Republik.
            
         
               4.
            
            
               Hver part bærer sine egne omkostninger.
            
         
      (1)  EFT C 118 af 18.5.2002.